รัฐบาลไทย-ข่าวทำเนียบรัฐบาล-กระทรวงดิจิทัลฯ ถกการทำงานร่วมกับ กสทช. เดินหน้าปรับ พ.ร.บ.กสทช. หลังประกาศใช้ พร้อมดัน  Cyber Security สู่ระดับการศึกษาพื้นฐาน หวังเยาวชนให้ความสำคัญ
วันอังคารที่ 27 มิถุนายน 2560
กระทรวงดิจิทัลฯ ถกการทํางานร่วมกับ กสทช. เดินหน้าปรับ พ.ร.บ.กสทช. หลังประกาศใช้ พร้อมดัน  Cyber Security สู่ระดับการศึกษาพื้นฐาน หวังเยาวชนให้ความสําคัญ
กระทรวงดิจิทัลฯ
กระทรวงดิจิทัลฯ หารือร่วมกับสํานักงาน กสทช. เตรียมจัดทีมทํางานร่วมกันเพื่อปรับ พ.ร.บ.องค์กรจัดสรรคลื่นความถี่ฯ ให้เป็นไปตามรัฐธรรมนูญ พร้อมผลักดันความรู้เรื่อง Cyber Security สู่ระดับการศึกษาขั้นพื้นฐาน หวังเยาวชนให้ความสําคัญ ทั้งยังได้ทบทวนการกําหนดพื้นที่ โครงการเน็ตประชารัฐ ในพื้นที่ EEC เป็นกรณีเร่งด่วน สอดรับการให้ความสําคัญของรัฐบาล
ดร.พิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี) เปิดเผยภายหลังการเข้าร่วมหารือกับ พล.อ.อ.ธเรศ ปุณศรี ประธานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) พร้อมผู้บริหารระดับสูงของทั้งสองหน่วยงานเข้าร่วมการหารือ ว่า การประชุมในครั้งนี้ มีประเด็นการหารือร่วมกัน ประกอบด้วย การดําเนินงานภายหลัง พ.ร.บ. องค์กรจัดสรรคลื่นความถี่และกํากับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม (ฉบับที่ 2) พ.ศ.2560 ซึ่งประกาศในราชกิจจานุเบกษาไป เมื่อวันที่ 22 มิ.ย.2560 และมีผลบังคับใช้ 23 มิ.ย.2560 โดยจะตั้งคณะทํางานหารือร่วมกันในรายละเอียดของการเป็นหน่วยงานระดับประเทศกับองค์กรระหว่างประเทศ รวมถึงการปรับปรุง พ.ร.บ.ดังกล่าว ให้เป็นไปตามรัฐธรรมนูญภายใน 180 วัน (ภายใน 2 ต.ค. 2560) โดยเฉพาะมาตรา 60 และ มาตรา 274 รวมทั้งจะจัดตั้งคณะทํางานร่วมกันระหว่างกระทรวงดิจิทัลเพื่อเศรษฐกิจและสังคม สํานักงาน กสทช. สํานักเลขาธิการคณะรัฐมนตรี (สลค.) สํานักงานคณะกรรมการกฤษฎีกา (สคก.) เพื่อยกร่าง พ.ร.บ. ให้เป็นไปตามรัฐธรรมนูญแห่งราชอาณาจักรไทย
ทั้งยังได้มีการหารือร่วมกันเกี่ยวกับการสร้างการรับรู้ (awareness) ภารกิจด้านความมั่นคงปลอดภัยไซเบอร์ (cyber security) เพื่อสร้างความรู้ความเข้าใจเกี่ยวกับ ร่าง พ.ร.บ. คุ้มครองข้อมูลส่วนบุคคล พ.ศ. .... และ ร่าง พ.ร.บ. การรักษาความมั่นคงปลอดภัยไซเบอร์ พ.ศ. .... โดยมอบหมายให้สํานักงานส่งเสริมเศรษฐกิจดิจิทัล หรือ DEPA ประสานกับกระทรวงศึกษาธิการ ส่งเสริมให้ความรู้เรื่อง Cyber Security สู่ระดับการศึกษาขั้นพื้นฐานเพื่อสร้างความตระหนักให้แก่เยาวชน และมอบหมายสํานักงานพัฒนาธุรกรรมทางอิเล็กทรอนิกส์ (องค์การมหาชน) สพธอ. หรือ ETDA พิจารณากลไกการทํางานร่วมของหน่วยงานภาครัฐที่เกี่ยวข้องกับความมั่นคงปลอดภัยไซเบอร์ สร้างความมั่นใจและดึงดูดนักลงทุนจากต่างประเทศ
นอกจากนี้ ได้มีการหารือเกี่ยวกับเลขหมายโทรศัพท์เคลื่อนที่และประจําที่โดยการเพิ่มตัวเลขขอเลขหมายโทรศัพท์ประจําที่จาก 9 หลัก เป็น 10 หลัก ซึ่งจะส่งผลทําให้ได้เลขหมายโทรศัพท์เคลื่อนที่เพิ่มขึ้น เป็นจํานวน 760 ล้านเลขหมาย และโทรศัพท์ประจําที่ จํานวน 100 ล้านเลขหมาย ทั้งนี้ กระทรวงดีอี และ กสทช. จะร่วมกันสนับสนุนให้มีการปรับปรุงโครงข่ายให้มีความพร้อม และนําเข้าคณะกรรมการดิจิทัลเพื่อเศรษฐกิจและสังคมแห่งชาติพิจารณา เพื่อให้สามารถให้บริการแก่ภาคเอกชน และภาคประชาชน ยกระดับคุณภาพชีวิตและเศรษฐกิจของประเทศไทยโดยมีแผนการดําเนินการให้แล้วเสร็จภายในปี 2564 ซึ่งแผนการดําเนินการใหม่นี้จะแล้วเสร็จภายในปี พ.ศ. 2564
ทั้งนี้ กสทช. ขอความร่วมมือกระทรวงดิจิทัลฯ พิจารณาแนวทางการสนับสนุนบริษัท ทีโอที จํากัด (มหาชน) ในเรื่องการปรับปรุงโครงข่าย และนําเข้าคณะกรรมการดิจิทัลเพื่อเศรษฐกิจและสังคมแห่งชาติพิจารณา เพื่อให้สามารถให้บริการแก่ภาคเอกชน และภาคประชาชน ยกระดับคุณภาพชีวิตและเศรษฐกิจของประเทศไทย
นอกจากนั้น ทั้ง 2 หน่วยงานยังได้หารือถึงการดําเนินงานโครงการเน็ตประชารัฐ เพื่อให้บริการอินเทอร์เน็ตแก่ประชาชน โดยปลายปี 2561 จะมีอินเทอร์เน็ตความเร็วสูง (โครงข่ายบรอดแบนด์) ให้บริการแก่ประชาชนครอบคุลมทั่วประเทศ สร้างรายได้ ส่งเสริมเศรษฐกิจชุมชน โดยขอให้ บมจ.ทีโอที เร่งดําเนินการจัดทําแผนธุรกิจ (Business Plan) ในพื้นที่หมู่บ้านที่มีศักยภาพเชิงพาณิชย์ และสามารถเข้าถึงบริการอินเทอร์เน็ตความเร็วสูง และในพื้นที่หมู่บ้านที่มีศักยภาพเชิงพาณิชย์ แต่ไม่มีบริการอินเทอร์เน็ตความเร็วสูง เพื่อให้โครงข่ายของโครงการเน็ตประชารัฐปรับเปลี่ยนเป็นไฟเบอร์ออพติค (Fiber Optic) ครอบคลุมพื้นที่ทั้งหมดทั่วประเทศ พร้อมพิจารณาเรื่องรูปแบบธุรกิจ (Business Model) ในการกําหนดอัตราค่าบริการในพื้นที่เขตเมืองและพื้นที่ชายขอบ เพื่อให้เกิดความชัดเจนและเป็นธรรม
สําหรับการใช้บริการเน็ตประชารัฐ ประชาชนสามารถลงทะเบียนเพียงครั้งเดียวและใช้งานได้ทุกพื้นที่ทั่วประเทศ (Single Sign-On) โดยการลงทะเบียนประชาชนสามารถใช้เลขหมายโทรศัพท์เคลื่อนที่เพื่อความปลอดภัยของข้อมูลส่วนบุคคล ไม่จําเป็นต้องลงทะเบียบด้วยหมายเลขบัตรประจําตัวประชาชน ทั้งยังมอบหมายให้ น.อ.สมศักดิ์ ขาวสุวรรณ์ รองปลัดกระทรวงดิจิทัลฯ พิจารณาทบทวนการกําหนดพื้นที่ในการดําเนินงานตามโครงการเน็ตประชารัฐ โดยให้พิจารณาเพิ่มเติมในพื้นที่ EEC เป็นกรณีเร่งด่วน เพื่อให้เป็นไปตามนโยบายสนับสนุนพื้นที่เศรษฐกิจพิเศษของรัฐบาล
“ทั้ง 2 หน่วยงานได้มีการหารือร่วมกันเกี่ยวกับแนวทางการบริหารกิจการอวกาศโดยที่ประชุมพิจารณาเห็นว่า เนื่องจากเรื่องนี้รัฐบาลได้ให้ความสําคัญ รวมทั้งจะมีผลกระทบเชิงนโยบาย และประเด็นด้านกฎหมาย จึงมอบหมายให้คณะทํางานร่วมระหว่างกระทรวงดิจิทัลฯ และสํานักงาน กสทช. ไปหารือในรายละเอียดเพื่อให้ได้ข้อสรุปที่มีความชัดเจน ก่อนดําเนินการในส่วนที่เกี่ยวข้องต่อไป” ดร.พิเชฐฯ กล่าว
ด้าน พล.อ.อ.ธเรศ ปุณศรี ประธาน กสทช. กล่าวว่า “ในส่วนของสํานักงาน กสทช. จะจัดให้มีอินเทอร์เน็ตความเร็วสูงบริการให้แก่ประชาชนตามหมู่บ้านชายขอบ จํานวน 3,920 หมู่บ้าน ซึ่งในส่วนของกองทุนพัฒนาดิจิทัลเพื่อเศรษฐกิจและสังคม ซึ่งสํานักงาน กสทช. ได้จัดสรรเงินรายได้ของสํานักงานฯ ให้แก่กองทุนฯ ตาม พ.ร.บ.การพัฒนาดิจิทัลเพื่อเศรษฐกิจและสังคม งวดแรก เป็นจํานวน 127 ล้านบาท เพื่อใช้ดําเนินงานในการขับเคลื่อนดิจิทัลเพื่อเศรษฐกิจและสังคม”
*************************************